

**KAZLŲ RŪDOS SAVIVALDYBĖS TARYBA**

**SPRENDIMAS**

**DĖL KAZLŲ RŪDOS SAVIVALDYBĖS ŪKIO LĖŠŲ, SKIRIAMŲ IŠ VALSTYBĖS BIUDŽETO SPECIALIŲ TIKSLINIŲ DOTACIJŲ SAVIVALDYBĖS MOKYKLAI (KLASĖMS ARBA GRUPĖMS), TURINČIAI SPECIALIŲJŲ UGDYMOSI POREIKIŲ MOKINIŲ, APSKAIČIAVIMO, PANAUDOJIMO IR KONTROLĖS TVARKOS APRAŠO PATVIRTINIMO**

2020 m. lapkričio 30 d. Nr. TS-265

Kazlų Rūda

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos Vyriausybės 2012-12-12 nutarimu Nr. 1516 patvirtinta Ūkio lėšų, skiriamų iš Lietuvos Respublikos atitinkamų metų valstybės biudžeto specialių tikslinių dotacijų savivaldybių biudžetams, skyrimo savivaldybių mokykloms (klasėms arba grupėms), skirtoms šalies (regiono) mokiniams, turintiems specialiųjų ugdymosi poreikių, metodika Kazlų Rūdos savivaldybės taryba n u s p r e n d ž i a:

Patvirtinti Kazlų Rūdos savivaldybės ūkio lėšų, skiriamų iš valstybės biudžeto specialiųjų tikslinių dotacijų savivaldybės mokyklai (klasėms arba grupėms), turinčiai specialiųjų ugdymosi poreikių mokinių, apskaičiavimo, panaudojimo ir kontrolės tvarkos aprašą (pridedama).

Šis sprendimas per vieną mėnesį nuo jo paskelbimo arba įteikimo dienos gali būti skundžiamas Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka Lietuvos administracinių ginčų komisijos Kauno apygardos skyriui (Laisvės al. 36, 44240 Kaunas) arba Regionų apygardos administracinio teismo Kauno rūmams (A. Mickevičiaus g. 8A, 44312 Kaunas) Lietuvos Respublikos administracinių bylų teisenos įstatymo nustatyta tvarka.

Savivaldybės meras Mantas Varaška

PATVIRTINTA

Kazlų Rūdos savivaldybės tarybos

2020 m. lapkričio 30 d. sprendimu

Nr. TS-265

**KAZLŲ RŪDOS SAVIVALDYBĖS ŪKIO LĖŠŲ, SKIRIAMŲ IŠ VALSTYBĖS BIUDŽETO SPECIALIŲJŲ TIKSLINIŲ DOTACIJŲ SAVIVALDYBĖS MOKYKLAI (KLASĖMS ARBA GRUPĖMS), TURINČIAI SPECALIŲJŲ UGDYMOSI POREIKIŲ MOKINIŲ, APSKAIČIAVIMO, PANAUDOJIMO IR KONTROLĖS TVARKOS APRAŠAS**

**I SKYRIUS**

**BENDROSIOS NUOSTATOS**

1. Kazlų Rūdos savivaldybės ūkio lėšų, skiriamų iš valstybės biudžeto specialiųjų tikslinių dotacijų savivaldybės mokyklai (klasėms arba grupėms), turinčiai specialiųjų ugdymosi poreikių mokinių, apskaičiavimo, panaudojimo ir kontrolės tvarkos aprašas (toliau – Aprašas) reglamentuoja Ūkio lėšų, skiriamų iš Lietuvos Respublikos atitinkamų metų valstybės biudžeto specialių tikslinių dotacijų savivaldybių biudžetams, skyrimo savivaldybių mokykloms (klasėms arba grupėms), skirtoms šalies (regiono) mokiniams, turintiems specialiųjų ugdymosi poreikių (toliau – mokiniai), apskaičiavimo, panaudojimo ir kontrolės tvarką.

2. Ūkio lėšos skiriamos savivaldybės mokyklai (klasėms ar grupėms), atitinkančiai Lietuvos Respublikos Vyriausybės 2011 m. birželio 29 d. nutarimu Nr. 768 patvirtintose Mokyklų, vykdančių formaliojo švietimo programas, tinklo kūrimo taisyklėse, nustatytą paskirtį ir kriterijus savivaldybės specialiajai mokyklai (specialiosioms klasėms arba grupėms), kurioje visiems šios mokyklos mokiniams pedagoginių psichologinių tarnybų arba švietimo pagalbos tarnybų nustatyti dideli arba labai dideli specialieji ugdymosi poreikiai.

3. Šiame Apraše vartojamos pagrindinės sąvokos atitinka Lietuvos Respublikos švietimo įstatyme vartojamas sąvokas.

4. Ūkio lėšos savivaldybės mokyklai (klasėms ar grupėms) skiriamos Lietuvos Respublikos švietimo, mokslo ir sporto ministro įsakymu iš atitinkamų metų Lietuvos Respublikos valstybės biudžeto (toliau – valstybės biudžetas), atsižvelgiant į mokinių, kurie mokosi nurodytose mokyklose (klasėse ar grupėse), skaičių ir ūkio lėšas, metams tenkančias vienam mokiniui.

**II SKYRIUS**

**ŪKIO LĖŠŲ APSKAIČIAVIMAS**

5. Ūkio lėšos, metams tenkančios vienam mokiniui, apskaičiuojamos pagal formules, taikant Lietuvos Respublikos Vyriausybės 2012 m. gruodžio 12 d. nutarimu Nr. 1516 „Dėl Ūkio lėšų, skiriamų iš Lietuvos Respublikos atitinkamų metų valstybės biudžeto specialių tikslinių dotacijų savivaldybių biudžetams, skyrimo savivaldybių mokykloms (klasėms arba grupėms), skirtoms šalies (regiono) mokiniams, turintiems specialiųjų ugdymosi poreikių, metodikos patvirtinimo“ patvirtintos metodikos priede nustatytus rodiklius:

mokiniui, kuriam neteikiamos apgyvendinimo paslaugos:

Km = R x E x SD x BD x 12 mėn. x KT / VM;

mokiniui, kuris mokosi pagal formaliojo švietimo programą ir gyvena mokyklos bendrabutyje:

Kb = R x E x SD x BD x 12 mėn. x KT / VB + MD x MN.

Šiose formulėse:

Km – ūkio lėšų suma (*euro* per metus) mokiniui, kuriam neteikiamos apgyvendinimo paslaugos;

Kb – ūkio lėšų suma (*euro* per metus) mokiniui, gyvenančiam mokyklos bendrabutyje (pridedama prie Km);

R – sąlyginis vidutinis darbuotojo pareiginės algos pastoviosios dalieskoeficientas;

E – sąlyginis mokyklos (klasės arba grupės) personalo, išlaikomo iš ūkio lėšų, etatų skaičius;

SD – socialinio draudimo įmokų dydis, apskaičiuojamas teisės aktų nustatyta tvarka;

BD – pareiginės algos bazinis dydis;

KT – sąlyginis prekių ir paslaugų įsigijimo išlaidų koeficientas;

VM – vidutinis sąlyginis mokinių skaičius mokykloje (klasėje arba grupėje);

VB – vidutinis sąlyginis mokinių, gyvenančių mokyklos bendrabutyje, skaičius;

MD – sąlyginis mokinio, gyvenančio mokyklos bendrabutyje, maitinimo dienų skaičius per metus;

MN – sąlyginis vienos maitinimo dienos normos mokiniui, gyvenančiam mokyklos bendrabutyje, dydis (*euro*).

6. Mokiniui, kuris mokosi pagal ikimokyklinio arba priešmokyklinio ugdymo programą ir kuriam teikiamos apgyvendinimo paslaugos, skiriama ūkio lėšų suma indeksuojama 1,5 karto.

**III SKYRIUS**

**ŪKIO LĖŠŲ PANAUDOJIMAS**

7. Ūkio lėšos skiriamos ir gali būti naudojamos pagal sudarytas ir patvirtintas metų sąmatas:

7.1. mokyklos personalo (išskyrus darbuotojus, išlaikomus iš mokymo lėšų) darbo užmokesčiui ir socialinio draudimo įmokoms pagal vadovo patvirtintą pareigybių sąrašą bei patvirtintus pareiginės algos pastoviosios ir kintamos dalies koeficientus;

7.2. prekių ir paslaugų įsigijimo išlaidoms, kurios netiesiogiai susijusios su švietimo procesu, kurios būtinos mokyklos (klasėms ar grupėms) ir bendrabučiams išlaikyti ir negali būti padengiamos iš mokymo lėšų:

7.2.1. mokiniams maitinimo išlaidoms apmokėti (tik gyvenantiems mokyklos bendrabutyje pagal Lietuvos Respublikos švietimo įstatymo 36 straipsnio 6 dalį);

7.2.2. medikamentų įsigijimo išlaidoms (ir darbuotojų sveikatai tikrinti) apmokėti;

7.2.3. ryšių įrangos ir ryšių paslaugų išlaidoms apmokėti pagal ryšių tarifus, telefonų skaičių, remonto išlaidoms ir ryšių įrangos įsigijimo poreikį;

7.2.4. transporto išlaikymo ir transporto paslaugų išlaidoms apmokėti atsižvelgiant į transporto ridą, remonto, prekių skirtų remonto išlaidoms apmokėti, draudimo ir kitus mokesčius;

7.2.5. aprangai ir patalynei įsigyti išlaidoms pagal mokinių, gyvenančių bendrabutyje, skaičių, darbuotojų, kuriems reikalinga dėvėti spec. aprangą, skaičių;

7.2.6. komandiruočių išlaidoms apmokėti pagal patvirtintą komandiruočių apmokėjimo tvarką;

7.2.7. komunalinių paslaugų (šildymo, elektros energijos, vandentiekio ir kanalizacijos, šiukšlių išvežimo) išlaidoms apmokėti pagal praėjusių metų faktinį įvykdymą, nustatytus įkainius ir normas;

7.2.8. informacinių technologijų prekių ir paslaugų įsigijimo išlaidoms pagal galiojančias sutartis, atsižvelgiant į IT inventoriaus nusidėvėjimą, numatomas remonto ir naujos kompiuterinės technikos ir kompiuterinės technikos dalių įsigijimo išlaidas, monitorių, spausdintuvų, kopijavimo ir dauginimo aparatų, spausdintuvų dažų, USB laikmenų, išmaniųjų telefonų ir kitų informacinių technologijų prekių įsigijimui;

7.2.9. materialiojo ir nematerialiojo turto nuomos išlaidoms apmokėti pagal sudarytas nuomos sutartis;

7.2.10. materialiojo turto paprastojo remonto prekių ir paslaugų įsigijimo išlaidoms, atsižvelgiant į numatytą materialiojo turto tarnavimo laikotarpį, prekių, reikalingų paprastojo remonto darbams atlikti, įsigijimui;

7.2.11. reprezentacinių išlaidų apmokėjimo išlaidoms pagal šių išlaidų naudojimui patvirtintą tvarkos aprašą;

7.2.12.kvalifikacijos kėlimo išlaidoms apmokėti mokyklos personalui (išskyrus darbuotojus, išlaikomus iš mokymo lėšų). Kvalifikacijos kėlimo išlaidos apima darbuotojų profesinės kvalifikacijos, įgūdžių, žinių tobulinimo išlaidas. Prie šių išlaidų taip pat priskiriamos išlaidos darbuotojų stažuotėms organizuoti, seminarams, konferencijoms, kursams, pratyboms, paskaitoms rengti;

7.2.13. kitų prekių ir paslaugų įsigijimo išlaidoms, nepaminėtoms anksčiau, apmokėti (išskyrus vadovėlių įsigijimo išlaidas). Šio išlaidos apima banko paslaugų, komisinių mokesčių, spaudos prenumeratos, ūkinio inventoriaus įsigijimo, draudimo išlaidas.

7.3. Pasibaigus kalendoriniams metams nepanaudotos lėšos grąžinamos į valstybės biudžetą.

**IV SKYRIUS**

**ŪKIO LĖŠŲ NAUDOJIMO KONTROLĖ**

8. Ūkio lėšų vidaus kontrolės metu siekiama pagrindinių tikslų, kad:

8.1. mokyklos veikla atitiktų Lietuvos Respublikos įstatymus ir kitus teisės aktus, mokyklos strategiją bei vidaus politiką, planus, programas bei procedūras;

8.2. būtų laikomasi patikimų finansų valdymo principų;

8.3. turtas ir įsipareigojimai tretiesiems asmenims būtų apsaugoti nuo sukčiavimo, iššvaistymo, pasisavinimo, neteisėto valdymo ar kitų neteisėtų veiklų;

8.4. finansinė ir kita informacija, naudojama mokyklos veikloje, būtų tinkamai apsaugota, pateikiama laiku, būtų teisinga ir pateikiama teisės aktų nustatyta tvarka.

9. Kontrolės sistema turi būti organizuojama taip, kad užtikrintų:

9.1. valdymo efektyvumą;

9.2. darbo tvarkos taisyklių laikymąsi;

9.3. galimybę mokyklos darbuotojams, vykdantiems savo pareigas, nustatyti, įvertinti, stebėti ir kontroliuoti riziką, su kuria susiduria mokykla;

9.4. klaidų ir dokumentų klastojimo prevenciją, išsiaiškinimą, pašalinimą;

9.5. teisingos finansinės informacijos paruošimą ir pateikimą laiku.

10. Ūkio lėšų vidaus kontrolė vykdoma:

10.1. vadovaujantis objektyvumo, nešališkumo ir protingumo principais bei galiojančiais teisės aktais;

10.2. analizuojant ataskaitas, gaunamas pagal auditų rezultatus;

10.3. vertinant finansinių ataskaitų, mokyklos veiklos rizikas, veiklos stebėseną, kitą gaunamą informaciją;

10.4. tikrinant priimtų sprendimų teisėtumą, sprendimų įgyvendinimą, mokyklos turto būklę.

11. Mokyklos vadovas, vadovaudamasis Lietuvos Respublikos vidaus kontrolės ir vidaus audito įstatymo nuostatomis bei Vidaus kontrolės įgyvendinimo viešajame juridiniame asmenyje tvarkos aprašu, patvirtintu Lietuvos Respublikos finansų ministro 2020 m. birželio 29 d. įsakymu Nr. 1K-195,sukuria ir prižiūri finansų kontrolės veikimą bei nusistato mokyklos vidaus kontrolės politiką. Taip pat užtikrina privačių interesų deklaracijų nustatytais terminais tinkamo pateikimo kontrolę ir priežiūrą.

**V SKYRIUS**

**BAIGIAMOSIOS NUOSTATOS**

12. Už ūkio lėšų naudojimą pagal paskirtį yra atsakingas mokyklos vadovas, kurioje vykdomas mokinių, turinčių specialių ugdymosi poreikių, ugdymas.

13. Šis Aprašas keičiamas, pildomas ir pripažįstamas netekusiu galios Kazlų Rūdos savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_